Universiteit gekap wat professor ‘sensor’Die Universiteit van Kaapstad. Foto: UCT/Facebook Die Universiteit van Kaapstad (UK) is gekap nadat hy hom van ’n professor se navorsingstuk gedistansieer het. Die universiteit het dié betrokke navorsingstuk as aanstootlik teenoor swart mense bestempel. Prof. Nicoli Nattrass se navorsingstuk genaamd “Waarom is swart Suid-Afrikaanse studente minder geneig om biologiese wetenskappe te bestudeer?” is verlede maand in die Suid-Afrikaanse Joernaal van Wetenskap geplaas waarna die universiteit sy misnoeë met dié artikel uitgespreek het. “Die artikel is gegrond op ondeurdagte aannames oor wat swart mense dink, voel, nastreef en in staat toe is,” het die UK Vrydag in ’n verklaring gesê. “Prof. Nattrass se kommentaar is ’n voorbeeld van navorsing wat nie die historiese en ideologiese wortels van akademiese dissiplines kan ondersoek nie en ewe onbewus is van die rol wat magsverskille speel in die moontlikhede en keuses in die lewe van individue en gemeenskappe. Die stuk is beledigend vir swart studente aan die UK, swart mense in die algemeen en vir enige akademikus wat begryp dat die gehalte van navorsing onlosmaaklik aan die etiese begronding daarvan gekoppel word,” lui die verklaring. Die DA beskuldig die UK van sensuur nadat Nattrass beweer het dat die universiteit haar probeer verhoed het om die navorsingstuk te publiseer. Die party doen nou ’n beroep op die universiteit om sy verklaring terug te trek. “Die verklaring en prof. Nattrass se bewering is albei ’n aanduiding daarvan dat die universiteit bereid is om die Grondwet en veral die Handves van Regte te ignoreer en dat dit duidelik sensuur toepas,” het Belinda Bozzoli, die DA se skaduminister oor hoër onderwys en opleiding, gesê. Bozzoli wys daarop dat elkeen die reg op vryheid van uitdrukking het wat onder meer akademiese vryheid en die vryheid van wetenskaplike navorsing insluit. “Dit is die taak van elke universiteit om hierdie regte te verdedig eerder as om dit op te hef,” het Bozzoli gesê.